Claus Hjort Frederiksen (V), 2004-05-12:
Vi behandler i dag et lovforslag om at ophæve varighedsbegrænsningen i lov om dagpenge ved sygdom eller fødsel, så udbetalingen af dagpenge ikke længere er tidsbegrænset.
Med forslaget vil SF ændre på reglen om, at udbetalingen af sygedagpenge stopper, hvis der er udbetalt sygedagpenge i mere end 52 uger.
Jeg vil indledningsvis understrege, at sygedagpenge er en korttidsydelse.
Det er en ydelse, der for en periode udgør en delvis erstatning for tabt arbejdsfortjeneste og er ikke et vedvarende forsørgelsesgrundlag.
Med en tidsubegrænset ydelse risikerer vi, at sygemeldte fastholdes i langvarigt sygefravær og dermed mister tilknytningen til arbejdsmarkedet.
I en tid, hvor vi sigter mod at styrke fastholdelse af alle i den arbejdsdygtige alder på arbejdsmarkedet, synes jeg, at indførelsen af en adgang til tidsubegrænset udbetaling af sygedagpenge sender et meget uheldigt signal.
Det er derfor min klare opfattelse, at en ophævelse af varighedsbegrænsningen ikke er nogen løsning.
Vi skal i stedet rette blikket mod reglerne om opfølgning i sygedagpengeloven.
Regeringen har iværksat flere initiativer for at nedbringe sygefraværet og fremme, at flere sygemeldte fastholdes på arbejdsmarkedet.
Vi vil styrke kommunernes og virksomhedernes indsats for at nedbringe og forebygge sygefravær ved at give dem det rette værktøj i hænde.
Opfølgningen i kommunerne skal samlet set forbedres, og her tænker jeg først og fremmest på visitations- og opfølgningsindsatsen, som skal sikre den rigtige service over for den enkelte sygemeldte og den enkelte virksomhed.
vigtigt, at indsatsen målrettes de sygemeldte, der har størst behov for en tæt og individuel opfølgning.
Der skal så tidligt som muligt i sygeforløbet gives tilbud, der fastholder den syge på arbejdsmarkedet.
Undersøgelser viser nemlig, at langvarige sygeforløb øger risikoen for ikke at kunne vende tilbage til arbejdsmarkedet.
Vi skal også have mere fokus på muligheden for deltidssygemelding som et middel til at fastholde den syge på arbejdspladsen.
Kommunen skal som koordinator for opfølgningsindsatsen sikre, at virksomheden og andre relevante aktører inddrages i indsatsen for at bringe den enkelte tilbage i job.
Har en person varige begrænsninger i arbejdsevnen, bør muligheden for fleksjob undersøges.
Kan en person på grund af svær sygdom ikke blive helt eller delvis selvforsørgende, skal kommunen så tidligt som muligt sørge for, at der tilkendes førtidspension.
En ny opfølgningsindsats skal være sammenhængende og helhedsorienteret, hvor første prioritet skal være at få iværksat den rette indsats så tidligt som muligt.
Jeg forventer at kunne fremsætte lovforslag til efteråret.
Vi har derudover med inddragelse af arbejdsmarkedets parter og kommunerne iværksat en modernisering af sygedagpengeloven for at forbedre reglerne, herunder reglen om varighedsbegrænsning, så de bliver mere tilgængelige og tidssvarende.
Resultaterne af arbejdet vil foreligge i løbet
Vi vinder ikke noget ved blot at åbne for kassen med dagpenge.
Med en forbedret opfølgning undgår vi, at de sygemeldte bliver fastholdt i et langvarigt sygefravær, og det er for mig at se den helt store gevinst.
Derfor synes jeg, at det er sund fornuft at arbejde videre med de forslag fra udvalgsarbejdet, som allerede nu foreligger.
Regeringen kan derfor ikke støtte det fremsatte lovforslag.